Deg useggas n 48 akabar n PPA-MTLD yessewjed-d amaktay ara yawi Messali Lḥaǧ ɣer tuddsa tagraɣlant n tmura yedduklen, deg-s meslayen-d ɣef umezruy n Lezzayer seg lqern wis sebɛa taliḍ-d d asawen, segmi d-kecmen waɛraben, sefḍen neɣ ɣummen amezruy n yimaziɣen yellan uqbel lqer-agi. Aya iḥuza inelmaden iqbayliyen yettekkan deg ukabar-agi, gar-asen : Saɛdi Ɛli Yaḥya, Mebruk Belḥusin, Yaḥya Hennin, Sadeq Hǧres, Saɛid Ubuzar, uran amaktay niḍen i wumi semman : « Lezzayer tilellit ad tidir » bɣan Lezzayer tazzayrit mgal Lezzayer taɛrabt-tineslemt n Messali Lḥaǧ. Mačči armi tefra tegrawla i d-neṭṭqen yimaziɣen ɣef tmagit-nsen, aya yella-d ula di lwaqt-nni deg-i yekker ṭṭrad. Tella-d di lawan n tegrawla-nni gar iɣelnaẓriwen yebɣan ad rren Lezzayer (taɛrabt-tineslemt) d yimeɣnasen yebɣan (Lezzayer tazzayrit), anda tamaziɣt ad tesɛu amkan-is.